
	Παρουσίαση του  μυθιστορήματος
της Ευρυδίκης Περικλέους-Παπαδοπούλου
ως αληθώς

Η ζωή της Χαρίτας Μάντολες

στο Σπίτι της Κύπρου

Σε ατμόσφαιρα ιδιαίτερης συγκινησιακής φόρτισης και παρουσία του Πρέσβη της Κυπριακής Δημοκρατίας κ. Κυριάκου Κενεβέζου και του πανιεροτάτου Μητροπολίτου Κυρηνείας κ.κ. Χρυσοστόμου, πραγματοποιήθηκε την Τετάρτη 13 Μαΐου 2015, στο Σπίτι της Κύπρου, η παρουσίαση του μυθιστορήματος της Ευρυδίκης  Περικλέους-Παπαδοπούλου ως αληθώς, Η ζωή της Χαρίτας Μάντολες, που κυκλοφορεί από τις Εκδόσεις Νεφέλη.
Η βραβευμένη λογοτέχνης αφηγείται στο νέο βιβλίο της τη ζωή της εμβληματικής γυναίκας που αποτελεί μια από τις πλέον αναγνωρίσιμες μορφές της κυπριακής τραγωδίας και του συνεχιζόμενου αγώνα για την εξακρίβωση της τύχης των αγνοουμένων και κατά  της παράνομης τουρκικής κατοχής της Κύπρου.

Τη συγγραφέα, την κ. Χαρίτα Μάντολες και το πολυπληθές ακροατήριο, που προσήλθε για να γνωρίσει από κοντά την ηρωική και πολύπαθη αυτή γυναίκα, καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου.

Στην εκδήλωση χαιρετισμό απήυθυναν, ο Πρέσβης της Κυπριακής Δημοκρατίας κ. Κυριάκος Κενεβέζος και ο πανιερότατος  Μητροπολίτης Κυρηνείας κ.κ. Χρυσόστομος, οι οποίοι χαρακτήρισαν την κ. Χαρίτα Μάντολες ως φωτεινό δείκτη αξιοπρέπειας, αξιοπιστίας και αγάπης προς την πατρίδα και σύμβολο ακραιφνούς αγωνιστικής φωνής και επάλξεως, αντίστοιχα.
Για το βιβλίο μίλησαν ο Αναπληρωτής Καθηγητής Σύγχρονης Ελληνικής Ιστορίας του Πανεπιστημίου Κύπρου κ. Πέτρος Παπαπολυβίου, με θέμα: Η ιστορία της Χαρίτας Μάντολες στο μυθιστόρημα «Ως αληθώς» της Ευρυδίκης Περικλέους-Παπαδοπούλου, ο Καθηγητής Γλωσσολογίας του Πανεπιστημίου Αθηνών κ. Χριστόφορος Χαραλαμπάκης, με θέμα: Η γλώσσα και το ύφος του μυθιστορήματος  «Ως αληθώς» και ο Καθηγητής Μεταβυζαντινής και Νεώτερης Ελληνικής Φιλολογίας του Πανεπιστημίου Αθηνών, κ. Κωνσταντίνος Κασίνης, με θέμα: «Ως αληθώς»: η αλήθεια της μυθοπλασίας.
Εμφανώς συγκινημένη, η κ. Χαρίτα Μάντολες ευχαρίστησε και καθήλωσε το ακροατήριο αφηγούμενη την τραγική ημέρα της τουρκικής εισβολής, όπως η ίδια τη βίωσε, αναφερόμενη στην παρουσία της στα οδοφράγματα και στον συνεχιζόμενο αγώνα της για δικαίωση και επιστροφή στον τόπο της, καλώντας με πάθος, όλους μας,  να αγωνιστούμε να μάθουμε για την τύχη των αγνοουμένων μας … να αγωνιστούμε για αυτήν την Πατρίδα, για την Ελλάδα και την Κύπρο.
Κατά την αντιφώνησή της, η συγγραφέας κ. Ευρυδίκη Περικλέους-Παπαδοπούλου αναφέρθηκε στις συγκλονιστικές στιγμές που βίωσε κατά τη συγγραφή του βιβλίου, που ξεκίνησε την Άνοιξη του 2008. Δεκάδες  εκατοντάδες καταγραφές από ανθρώπους σπάνιους που πρόθυμα μου μιλούν για τη Χαρίτα. Δεκάδες εκατοντάδες αφηγήσεις από την ίδια. Το κλάμα το δικό της ατέλειωτο και το δικό μου, να με συνοδεύει όσο γράφω, είπε, χαρακτηριστικά, για να καταλήξει σημειώνοντας ότι στο πρόσωπο της Χαρίτας απεικονίζεται η συμφορά που φέρνει ο πόλεμος σε όλα τα μήκη και πλάτη της γης. Με αυτή την έννοια η τραγική μορφή της αποκτά οικουμενικό χαρακτήρα. Το ατομικό γίνεται συλλογικό, πανανθρώπινο.
Η εκδήλωση ετέλεσε υπό  την αιγίδα της Ιεράς Μητροπόλεως Κυρηνείας.

